Канцеларија за превенцију пушења Института за јавно здравље Србије „Др Милан Јовановић Батут“ је 2016. године спровела **Истраживање о ефектима и ставовима у вези са Законом о заштити становништва од изложености дуванском диму**.

Према резулататима овог истраживања:

* Трећина (38%) пунолетних грађана Србије пуши свакодневно, барем једну цигарету сваког дана, а 13% пунолетних становника спада у бивше пушаче.
* Највећи проценат пушача (41%) се налази у старосној групи од 45-59 година, а највећи број свакодневних пушача (44%) је у категорији незапослених.
* У Србији у мање од петине домаћинстава (16%) пушење није дозвољенo, док је у чак 39% домаћинстава пушење дозвољено у свим просторијама што је мање у односу на ранији период.
* Око три четвртине пунолетних грађана Србије, пушача и непушача, изложено je дуванском диму у кући пријатеља/рођака (76%). Више од трећине становништва (34%) изјављује да је изложено дуванском диму и на послу упркос забрани пушења на радном месту, а 73% је дуванском диму изложено на местима на које излазе.
* Скоро сваком другом становнику изложеност дуванском диму смета независно од места на којем су изложени.
* Велика већина становника (90%) је свесна да су пушење и дувански дим штетни по здравље и да пушачи треба да воде рачуна где ће запалити цигарету да не би угрозили здравље других људи, а нешто мањи проценат (86%) зна да је пушење значајан узрочник малигних болести, можданог удара и болести срца.
* Већина становништва Србије (84%) подржава (у потпуности или углавном) примену важећег Закона о изложености становништва дуванском диму, а само 11% становништва сматра да се овај Закон у потпуности поштује.
* Више од трећине становника сматра да би требало у потпуности забранити пушење или оставити могућност пушења у физички одвојеној просторији у угоститељским објектима.
* Грађани Србије у великом проценту подржавају законску регулативу која штити децу од изложености дуванском диму. Већина становника (79%) подржава забрану пушења на дечјим игралиштима. Око половине грађана (48%) слаже се са мишљењем да би пушење требало забранити у отвореним спортским објектима/теренима, а велики број грађана (85%) сматра да би требало забранити пушење у колима где су присутне малолетне особе.